*Ivan Šaško*

*pomoćni biskup zagrebački*

**Uvod i homilija u euharistijskome slavlju**

za pokojnoga vlč. Slavka Šaguda

*župna crkva sv. Andrije, apostola, i groblje u Lazu Bistričkome*

*Četvrtak, 1. srpnja 2021., u 11 sati*

U ovu nas je crkvu doveo trag Kristova poziva koji je ovdje, u bistričkome i stubičkome kraju čuo naš subrat svećenik, velečasni gospodin Slavko Šagud. Došli smo zahvaliti Bogu, ponizno se pokloniti njegovoj ljubavi i proslaviti otajstvo vječnoga života.

Došli smo biti blizu i očitovati sućut onima koji su posebno rastuženi preminućem velečasnoga Slavka, misleći pritom naročito na njegove sestre Nadu i Anicu i na svu rodbinu, kojima prenosim i sućut našega nadbiskupa, kardinala Josipa.

Otkada je naš subrat Slavko odavde krenuo putem svećeništva susretao je druge ljude, okupljao ih, naviještao im, s njima dijelio svagdašnje trenutke i unosio ih u liturgiju, jačao ih i tješio… Nije mogao znati s kime će ga sve život povezati.

Bog je i nama dao dioništvo u njegovu životu te nam povjerio da danas zatvorimo jedan zemaljski krug u zahvalnosti za darove koje je primio i koje su po njemu primili drugi ljudi. Ovdje zaokružujemo devedeset godina zemaljskoga života i šezdeset i dvije godine svećeništva.

Međutim, znamo da niti jedan životni krug ne postoji bez Boga, a tamo gdje je njegov poziv, gdje je vjera u uskrsnuće Isusa Krista; krug koji je življen osobito u svećeničkome pozivu nikada se ne zatvara.

Kao dječak je ovdje promatrao, slušao, čitao, pjevao, hodao.

Gledajući pojedine dane i datume uvijek je moguće pronaći poveznice. Svakako je znakovito da je velečasni Slavko zaređen za prezbitera i preminuo na svetkovinu sv. Petra.

Znakovito je da je ovaj sprovod na prvi dan srpnja, dok u životopisu čitamo da je svoju mladu misu slavio u nedjelju 3. srpnja 1960. u Svetištu Majke Božje Bističke. Ta povezanost ostala je živa od djetinjstva do umirovljenja, a vjerujemo da živi i sada.

Kada ljudi odlaze s ovoga svijeta, najčešće se pamte njihove posljednje godine i posljednji trenutci. Zato u svome spomenu na preminuloga svećenika Slavka zahvaćamo i njegovo djetinjstvo i njegovu mladost, oduševljenja, nade i nadahnuća, njegovo svećeništvo kojemu je polovina godina bila u okvirima komunizma.

Ovdje su novi naraštaji svećenika koji u smrti starije subraće bolje otkrivaju što im je prethodilo, koji su ljudi utirali putove, čuvali baštinu, sa svim svojim sposobnostima i slabostima.

Zahvaljujemo Gospodinu za sve što nas povezuje: za njegovo služenje i za njegove molitve. U njegovim smo radostima i u njegovim trpljenjima, osobito u kušnjama bolesti.

Preporučimo ga Gospodinu; u ovoj euharistijskoj žrtvi po Kristu, s Kristom i u Kristu, našemu Učitelju i Spasitelju, pođimo s njime pred lice Svevišnjega.

I dok za njega od Gospodina molimo da bude blag prema njegovim grijesima, i mi se kajemo, da bi smo čista srca prinijeli hvalu Bogu.

**Homilija**

Liturgijska čitanja:

*Otk* 21, 1-5a.6b-7; *Ps* 42; *Mk* 9, 2-10

**1.** Kada se **hodočasti** Majci Božjoj Bistričkoj sa zagrebačke strane, **pješacima su upravo Laz, ova crkva i dvorište važna postaja**. Tu se zahvalno zastaje **s pogledom prema konačnomu cilju**, odvaguje se umor, obnavljaju snage. **Postaja koja oslikava eshatološki smisao**: ***već*** smo skoro tu, ali ***još*** treba dodatni napor **do pune radosti**. Pogled je ispunjen odredištem na obzoru i on je **dovoljan da ulije dodatnu snagu** potrebnu da se dovrši put…

To me sjećanje, ti su me osjećaji potaknuli da za ovo slavlje **izaberem Evanđelje o Preobraženju**. Isto tako, za sprovod svećenika **volim predložiti čitanje koje govori o viđenju apostola Ivana**: viđenje novoga neba i nove zemlje. Jer, svatko **tko je osjetio Kristov poticaj i poziv**, tko ga je srcem susreo, **dodirnuo je na svoj način ljepotu neizrecivoga**, bio **privučen vječnim** koje istodobno ***daje mir nemiru*** koji želi čovjeka odvojiti od Boga i ***uznemiruje ravnodušnost*** koja nas želi odvojiti od čovjeka.

Svi smo, na samo nama i Bogu poznat način, **zahvaćeni preobraženjem i zagledani u Sveti grad**.

**2.** Braćo i sestre, **i Evanđelje i ova uzvišica, ovaj brijeg** na kojemu se nalazimo, i sprovodni obredi ne dopuštaju ravnodušnost. Štoviše – **nadahnjuju**. Premda bi se nešto slično moglo reći za svaki kršćanski ili svaki ljudski život, ipak mi se čini da to najviše vrijedi za svećenika. Naime, **svećenička se služba može sažeti u tri riječi**, u tri glagolske imenice: ***uspinjanje, ostajanje, silaženje****.* Ujedno to može biti slika povezanosti triju milosnih darova: vjere ufanja i ljubavi.

**Uspinjanje je trajno stanje pročišćavanja**, napora u nasljedovanju i **čežnje za Bogom**. Koliko puta samo molimo u psalmima: *Bože,* ***gorljivo tebe tražim****… tebe žeđa* ***duša moja****, tebe želi* ***tijelo moje****…* (*Ps* 62, 2) *Tko će uzići na goru Gospodnju…? Samo onaj* ***u koga su ruke nedužne i srce čisto****.* (*Ps* 23, 3-4) Pozvani smo na **trajno uspinjanje iznad ustajalosti**, iznad sparine koja sprječava srcu da bude **posvema usmjereno prema Bogu**: *Sursum corda – Habemus ad Dominum! (Imamo srca usmjerena prema Gospodinu!)*

**Svakidašnje uspinjanje traži obnavljanje čežnje za Bogom**. Svećenik pritom nije sam. Poziv mu je **pomagati da se vjernici**, da se ljudi, narod **uspinju prema Svetoj gori** koja je Bog sam. Uspinjanje je slika naše vjere, kako kaže Apostol: ***Hodimo u vjeri, ne u gledanju*** (usp. *2Kor* 5, 7).

**3.** Napor uspinjanja **pripravlja i osposobljuje nas za susret**, za plodonosno **'ostajanje' pred Bogom i s Bogom**. Gospodin nas poziva da ostanemo s njim. Uspinjanje bez ostajanja nema smisla.

A **smisao ostajanja je u iskustvu da Bog boravi u nama u našemu životu**, da smo u prostoru preobraženosti; da smo mi prostor u kojemu i po kojemu Bog govori. *Tu nam je dobro biti*.

Tu se ostvaruje kontemplacija, **združenost naših života i Božje prisutnosti** u ljepoti hrama naše poniznosti, našega predanosti, našega pouzdanja.

Siguran sam da je **privučenost Kristom**, **odgovor koji je Kristu dao velečasni Slavko**, dok je gledao ove zagorske udoline i brege, dok je živio sa svojim sumještanima, **bio na tragu toga otajstva koje preobražava naše živote**. 'Biti svećenik' nipošto nije prvotno neka strategija djelovanja, inicijativa, organiziranja… Pozvani smo ostati.

Isus na oproštaju apostolima kaže: *Ostanite u mojoj ljubavi.* Pozvani smo svakoga dana osluškivati Boga **tako da Bog i povjereni mu narod budu središte našega života**. Uvijek je na početku svećeničkoga poziva Riječ koja dolazi od Boga i pred njom se čovjek nađe na kraju zemaljskoga puta.

Život svećenika, sa svim svojim pitanjima i poteškoćama, **sakrament je osluškivanja Božjega nauma** te je tako pomoć ljudima da čeznu za Bogom. Znamo koliko smo slabi, ali isto tako znamo da se naš poziv **prepoznaje samo u zaljubljenosti u Božje kraljevstvo**, u vidljivosti naše nade koja je progovorila na brdu Preobraženja: *ostajanje koje dobiva Petrov prijedlog o tri sjenice.*

**4.** I na kraju **– ljubav – u slici silaženja**. Svećenička služba i plodovi proizlaze **iz susreta s Bogom**. Drukčije se nalazimo **u opasnosti da ugađamo sebi**, nesposobni voditi k Bogu i otvarati prostore Božje naklonosti. Sebičnost ne dopušta vidjeti da je Krist s nama i u uspinjanju.

**Ostati u Kristu tiče se silaženja** u kojemu se ljepota doživljenoga **preobražava u: zajedništvo, u navještaj, u davanje hvale**.

Silaženje svećenika se **obično ne prikazuje**, nije zanimljivo kulturi dojmova. **Silaženje u molitvu, u samoću; silaženje u tuđu muku, silaženje u sakramente** u kojima se vjernici pomiruju s Bogom, donose odluke o promjeni života; **silaženje u šutnju** u kojoj se dijeli bol s drugima; **silaženje u optužbe**, u neprihvaćanja; **silaženje koje obnavlja**, silaženje s Kristom poput zrna koje naizgled nestaje… **Silaženje iz ljubavi od koje živi svijet**.

**To troje smo došli i danas učiniti: uspeti se, ostati i sići**.

Gledamo **lijes s tijelom** koje je prolazno,

ali s tijelom koje će Gospodin **preobraziti**;

gledamo svoju **malenost**

po kojoj **Bog čini velika djela**;

gledamo **ranjenost tugom rastanka**

koja naviješta **radost ponovnoga sastanka**,

ukapamo tijelo svoga subrata **u zemlju**,

da bismo jasnije **vidjeli nebo**…

Amen.